જીવનને હંમેશા 'સેકન્ડ ચાન્સ' આપવો જોઈએ
શનિવાર, ઑક્ટોબર 20 2018, 16:21 Hrs(IST)
નવગુજરાત સમય | Publish Date: May 14 2018 4:03PM
સામાન્ય રીતે પહેલી વખતનાં લગ્ન સફળ ન થાય એટલે વ્યક્તિ એવું માની લેતી હોય છે કે તેનું લગ્નજીવન ક્યારેય સફળ થશે જ નહીં. પરંતુ વ્યક્તિએ પોતાનાં ભવિષ્યને ધ્યાનમાં રાખીને બીજા લગ્ન માટે જરૂરથી વિચારવું જોઈએ. એક વાર જે વ્યક્તિએ પોતાનો જીવનસાથી ગુમાવ્યો હોય તેને બીજા લગ્નમાં પણ એવો જ ડર સતાવતો હોય છે. ખાસ કરીને એક સ્ત્રીને લગ્નસંસારનાં ભંગાણ બાદ ઘણી બધી મુશ્કેલીઓ અને કપરી પરિસ્થિતિઓમાંથી પસાર થવું પડતું હોય છે કારણકે, આપણા પુરુષપ્રધાન દેશમાં આજે પણ લોકોની વિચારસરણી એવી ઉદાર કે ઓપન નથી, જે બીજી વખતનાં લગ્નને અને બીજા લગ્ન કરનારી સ્ત્રીને સમજી શકે.
મહેશ નટરાજન કે જેઓ એક કાંઉસેલર છે, તે જણાવે છે કે, તેમની પાસે અત્યાર સુધી જેટલા કેસ આવ્યા છે તેમાં મોટા ભાગનાં કપલ્સ લગ્નજીવનનાં એક-બે વર્ષમાં જ છૂટાછેડા લઈ લેતા હોય છે. તલાક લેવા માટે આવતા લોકોમાં પણ એરેન્જ મેરેજવાળા લોકોની સંખ્યા વધારે હોય છે. જો કપલ બંનેની સંમતિથી અલગ થઈ રહ્યું હોય તો તેઓ પોતાની મરજીથી જ ટૂંક સમયમાં જ બીજા લગ્ન માટે તૈયાર થઈ જતા હોય છે. પરંતુ જો લગ્નજીવન લાંબા સમય સુધી ચાલ્યું હોય અને કોઈ પણ કારણસર પતિનું મૃત્યું થઈ ગયું હોય તો તેવા સંજોગોમાં સ્ત્રી માટે બીજા લગ્ન માટે વિચાર કરવો આસાન નથી હોતો અને નવો સબંધ બનાવવા માટે સ્ત્રીઓ ઝડપથી તૈયાર થઈ શકતી નથી.
જ્યારે કોઈ સ્ત્રી એક વાર કોઈની સાથે સબંધ બાંધી લેતી હોય છે તો તેનાં માટે ફરીથી બીજા કોઈ જોડે સબંધ બાંધવો ઘણો અઘરો હોય છે. પરંતુ જ્યારે વાત તમારા ભવિષ્યની હોય ત્યારે તમારે બીજા સબંધને એક ચાન્સ જરૂરથી આપવો જોઈએ. કોઈ પણ વ્યક્તિને જીવન જીવવા માટે કોઈ સાથીદારની જરૂર પડતી જ હોય છે. કોઈ પણ કારણોસર તમારા પહેલા લગ્નનો અંત આવી જાય તો તમારી પાછળની જીંદગી એકલા પસાર કરવા કરતા બીજા લગ્ન કરવા વધારે યોગ્ય રહેશે. તમને તમારી જીંદગી તમારી રીતે જીવવાનો સંપર્ણ અધિકાર છે.
ઘણી વાર એવું પણ બનતું હોય છે કે સ્ત્રીઓ સમાજનાં ડરથી પણ બીજા લગ્ન માટે વિચારી શકતી નથી. બીજા લગ્ન માટે વિચારતા પહેલા તેમને સૌથી પહેલો વિચાર એ આવતો હોય છે કે આ ઉંમરે હું બીજા લગ્ન કરીશ તો લોકો શું કહેશે? જો તમારા પતિ તમને કોઈ પણ કારણોસર છોડી દે અથવા તો તેમનું મૃત્યુ થઈ જાય તો તમારે સમાજની ચિંતા કર્યા વગર ફક્ત પોતાનાં ભવિષ્યનો અને તમારા બાળકોનો વિચાર કરવો જોઈએ. આપણે એવા સમાજમાં રહીએ છીએ જ્યાં લોકો કંઈ પણ થાય તો વાતો તો કરવાનાં જ છે. તેથી લોકો શું કહેશે તેવાં વિચારોથી દૂર રહીને તમારે તમારા ભવિષ્ય માટે બીજા લગ્ન કરવા યોગ્ય રહેશે કે નહીં તેના વિશે જ વિચાર કરવો જોઈએ. તમારા બાળકોને સારું ભવિષ્ય આપવા માટે અને પિતાની છત્રછાયા આપવા માટે પણ બીજા લગ્ન કરવા ફાયદાકારક છે. જો તમે નોકરી કરતા હોવ કે બિઝનેસ વુમન હોવ તો તમારા માટે તમારા બાળકોનાં ઉછેર માટેનો ખર્ચો ઉઠાવવો બહું મુશ્કેલ નહીં રહે પરંતુ જ્યારે તમે એક ગૃહિણી હોવ અને તમારી પોતાની કોઈ આવક ના હોય તેવી પરિસ્થિતિમાં તમારે બીજાં લગ્ન માટે જરૂરથી વિચારવું જોઈએ.
બીજાં લગ્ન કરતી વખતે તમારે પૂરતી ચોકસાઈ રાખવી જોઈએ. કોઈ પણ નિર્ણય ક્યારેય પણ ઉતાવળથી ન લેવો જોઈએ. ઉતાવળમાં લીધેલા નિર્ણયો મોટે ભાગે દુ:ખ આપતા હોય છે. તેથી પુરતો સમય લઈને માતા-પિતા અને વડીલોની સલાહ લઈને બીજા લગ્ન માટે પસંદગી કરવી જોઈએ. બીજા લગ્ન વખતે તે પુરુષ સાથે તમારે તમારા બાળકની જવાબદારી ઉઠાવવા અંગે તેમજ જરૂરી એવી અન્ય બાબતો વિશે પહેલાથી જ ચર્ચા કરી લેવી જોઈએ, જેથી પાછળથી કોઈ પણ વાતને લઈને કોઈ અણબનાવ ન બને. જો તમારા પતિ તમને કોઈ પણ કારણોસર છોડી દે અથવા તો તેમનું મૃત્યુ થઈ જાય તો તમારે સમાજની ચિંતા કર્યા વગર ફક્ત તમારા ભવિષ્યનો અને તમારાં બાળકોનો વિચાર કરવો જોઈએ. તમને તમારી જીંદગી તમારી રીતે જીવવાનો સંપર્ણ અધિકાર છે.